དགེ་རྒན་ནི་སློབ་ཁྲིད་བྱེད་མཁན་དང་རིག་གནས་དར་སྤེལ་བྱེད་མཁན་རེད་ལ།རིག་གནས་དར་སྤེལ་བྱེད་དགོས་ན་ཐོག་མར་མི་རིགས་ཀྱི་སྲོལ་རྒྱུན་རིག་གནས་བརྒྱུད་བསྒྲགས་བྱེད་དགོས་པ་གདོན་མི་ཟ།དེས་ན་སྲོལ་རྒྱུན་རིག་གནས་ལ་དམངས་ཁྲོད་ཀྱི་སྲོལ་རྒྱུན་རིག་གནས་དང་བསྟན་བཅོས་ཀྱི་སྲོལ་རྒྱུན་རིག་གནས་ཞེས་རིགས་གཉིས་ཡོད།དགེ་རྒན་ནི་སྲོལ་རྒྱུན་རིག་གནས་རྒྱུད་འཛིན་དང་དར་སྤེལ་བྱེད་མཁན་གྱི་མཁས་པ་ཡིན་པས།ཐོག་མར་བོད་སྐད་ཤེས་དགོས་པ་དང་དེ་ནས་བོད་ཡིག་ཡང་དག་པ་ཞིག་ཤེས་དགོས་པར་མ་ཟད།བོད་ཀྱི་གླུ་དང་ལ་གཞས་སོགས་བོད་ཀྱི་དམངས་ཁྲོད་སྲོལ་རྒྱུན་རིག་གནས་ཤེས་ན་ནི་དགེ་རྒན་ཞིག་གི་རྒྱན་རེད་མོད།ཡིན་ཡང་དེ་ཁོ་ན་ཤེས་པ་ནི་སློབ་མ་ལ་མཁོ་བའི་ཡོན་ཏན་ཅན་ཞིག་མིན་པས།ངེས་པར་དུ་སྲོལ་རྒྱུན་རིག་གནས་ནང་གི་བསྟན་བཅོས་ཀྱི་སྐོར་དེ་ཡིན་གཅིག་མིན་གཉིས་ཤེས་དགོས།དེ་ཤེས་དགོས་ཚེ་དཔེ་ཆ་ཤེས་པ་ཙམ་དང་དཔེ་ཆ་ཉོས་པ་ཙམ།དཔེ་ཆར་བལྟས་པ་ཙམ་གྱིས་མི་ཆོག་པར་ངེས་པར་དུ་ཆོས་རྒྱུན་གཙང་ཞིང་ཁྲིད་རྒྱུན་ཡོད་པ།རང་ཉིད་དད་སའི་དགེ་རྒན་ཞིག་ལ་བསྟེན་ནས་སློབ་དགོས་པ་རེད།